Author: galusova
Last saved by: andrea.tvrda
Company: UKSUP-Bratislava

PREDKLADACIA SPRÁVA

Návrh Programu rozvoja vidieka SR 2014 – 2020 (ďalej len „PRV“) predkladá na rokovanie vlády SR minister pôdohospodárstva SR na základe Plánu práce vlády SR na rok 2014 a je v poradí druhým dokumentom (po Partnerskej dohode SR 2014-2020), ktorý je Slovensko povinné vypracovať, aby mohlo čerpať podporu z Európskeho poľnohospodárskeho fondu pre rozvoj vidieka (ďalej len „EPFRV“). 
EPFRV prispieva k stratégii Európa 2020 tým, že poskytuje finančnú podporu na udržateľný rozvoj vidieka, čím dopĺňa ostatné nástroje spoločnej poľnohospodárskej politiky, politiky súdržnosti a spoločnej rybárskej politiky. Prispieva k rozvoju pôdohospodárstva, aby bolo územne aj environmentálne vyváženejšie, odolnejšie voči klimatickej zmene, konkurencie schopné a inovatívne. Taktiež prispieva k rozvoju vidieka. Z hľadiska celkového rámca spoločnej poľnohospodárskej politiky EÚ podpora rozvoja vidieka prispieva k zvýšeniu konkurencieschopnosti pôdohospodárstva; udržateľnému obhospodarovaniu prírodných zdrojov a k činnostiam súvisiacim so zmenou klímy a k vyváženému územnému rozvoju vidieka vrátane tvorby a udržania zamestnanosti.
Program je dokumentom národného charakteru, na základe ktorého bude poskytovaná pomoc z EPFRV v programovacom období 2014-2020 prostredníctvom súboru opatrení zoskupených okolo 6 priorít rozvoja vidieka. 
Rozpočet programu je 2 078 982 018,25 EUR verejných zdrojov na 7 rokov, z toho 1 545 272 844 EUR predstavuje príspevok EPFRV a 533 709 174,25 EUR predstavuje príspevok štátneho rozpočtu.
Materiál je vypracovaný v súlade s nariadením (EÚ) č. 1305/2013 o podpore rozvoja vidieka z EPFRV, nariadením (EÚ) č. 1303/2013 o spoločných ustanoveniach Európskych štrukturálnych a investičných fondov (ďalej len „EŠIF“), návrhmi delegovaného nariadenia a implementačného nariadenia Komisie, ktorým sa ustanovujú jednotné pravidlá uplatňovania nariadenia (EÚ) č. 1305/2013. Východiskom pre vypracovanie PRV je Koncepcia rozvoja pôdohospodárstva SR na roky 2013-2020, Pozičný dokument Európskej komisie, vyhodnotenie dotazníka k PRV SR 2014-2020. Pri návrhu jednotlivých činností, ktoré by mali byť podporené v programovacom období  2014 – 2020 vrátane ich finančnej alokácie, sa vychádzalo aj z objemu finančných prostriedkov vyčlenených pre Slovensko z EPFRV (zníženého o presun do priamych platieb),  požiadaviek sociálno-ekonomických partnerov, zo skúseností z implementácie Programu rozvoja vidieka SR 2007 - 2013, ako i z rámca novej právnej úpravy EÚ pre oblasť rozvoja vidieka (ustanovenia nariadenia (EÚ) č. 1305/2013 o povinnom minimálnom vyčlenení prostriedkov na určité opatrenia).
Vplyvy materiálu na rozpočet verejnej správy, podnikateľské prostredie, sociálne vplyvy a vplyvy na informatizáciu spoločnosti sú uvedené v doložke vplyvov. Pokiaľ ide o posudzovanie vplyvov programu na životné prostredie, dňa 12.5.2014 sa bude konať verejné prerokovanie správy o hodnotení strategického dokumentu spolu s PRV SR 2014-2020 – návrh. Výsledkom prerokovania a zapracovania pripomienok bude záverečné stanovisko z posúdenia strategického dokumentu, ktorým sa ukončí strategické environmentálne hodnotenie programu s predpokladaným termínom máj 2014.
Ex ante hodnotenie je povinnou súčasťou programu, ktorého vypracovanie bude ukončené dňa 12.5.2014 a zapracovanie jeho výsledkov  do PRV sa zrealizuje najneskôr do 14.5.2014, t.j. do termínu oficiálneho predloženia PRV Európskej komisii.
Predkladaný návrh programu zohľadňuje v súlade s princípom partnerstva výsledky rokovaní pracovných skupín a podskupín vytvorených za účelom prípravy jednotlivých opatrení PRV, ako i PRV ako celku, v ktorých okrem mimovládnych partnerov boli zastúpené aj relevantné ústredné orgány štátnej správy zodpovedné za vypracovanie/koordináciu operačných programov spolufinancovaných z EŠIF za účelom zabezpečenia doplnkovosti týchto programov. 
PRV bol predmetom medzirezortného pripomienkového konania. K zásadným pripomienkam, ktoré nebolo možné zo strany predkladateľa akceptovať, boli s relevantnými povinne pripomienkujúcimi subjektmi uskutočnené rozporové konania, na ktorých boli predmetné zásadné pripomienky buď stiahnuté alebo čiastočne akceptované a rozpory odstránené. 
Pre úplnosť uvádzame, že k predmetnému materiálu predložili prostredníctvom Portálu právnych predpisov pripomienky aj ostatné pripomienkujúce subjekty ako i verejnosť, z ktorých žiadna nemala charakter hromadnej pripomienky. MPRV SR napriek tomu v snahe o dosiahnutie čo najširšieho konsenzu pozvalo na rozporové konanie aj tieto subjekty. Výsledkom bolo stiahnutie veľkého počtu zásadných pripomienok, resp. ich čiastočne akceptovanie. Vyhodnotenie pripomienkového konania je sprievodným dokumentom k predkladanému materiálu.
Predkladaný materiál zahŕňa okrem zohľadnenia akceptovaných a čiastočne akceptovaných pripomienok vznesených počas medzirezortného pripomienkového konania aj zmenu vo finančných alokáciách v nadväznosti na závery z porady členov vlády SR k problematike fondov EÚ zo dňa 23.04.2014, na ktorej sa rozhodlo, aby sa finančná alokácia:
-	 na TC 10 (EPFRV) v rámci PRV zvýšila na 15 mil. €, t.j. celková finančná alokácia na opatrenie „Prenos znalostí a informačné aktivity“ PRV po zmene predstavuje 20 330 000 € verejných zdrojov;
-	na podporu mladých farmárov zvýšila na celkovú sumu 30 000 000 € verejných zdrojov.
Okrem toho sa v nadväznosti na oficiálne pripomienky Európskej komisie k návrhu Partnerskej dohody SR 2014 – 2020 rozšíril okruh adresátov vzdelávania v opatrení 1 „Prenos znalosti a informačné činnosti“ PRV o malé a stredné podniky vo vidieckych oblastiach v súlade s nariadením (EÚ) č. 1305/2013.
Materiál bol taktiež predložený na rokovanie Hospodárskej a sociálnej rady SR.